**Alustayritysten kehitys on yhä alkuvaiheessa** 7.9.2022

Alustayritykset dominoivat maailman arvoltaan suurimpien pörssi- ja startup-yritysten listoja. Markkina-arvoltaan viidestä suurimmasta yrityksestä vain Saudi-Arabian valtion öljy-yritys ei ole alustayritys.

Alustayritykset poikkeavat perinteisistä yrityksistä ainakin kolmella tavalla, toteaa työelämäprofessori **Martti Hetemäki**, jonka raportti *Digitaalisten alustayritysten kehityksestä ja vaikutuksista* julkistettiin 7.9.2022. Raportin on rahoittanut Tehokkaan Tuotannon Tutkimussäätiö.

Ensinnäkin alustayritykset avaavat toimintojansa tai markkinapaikkojansa ulkopuolisille tuottajilla. Applesta tuli alustayritys, kun se avasi iPhonen alustaksi ulkopuolisille kehittäjille.

Toiseksi asiakkaiden riittävä määrä on kriittinen asia alustoille. Kuluttajan hyöty on sitä suurempi, mitä enemmän kuluttajia on alustalla. Alustojen tuotanto skaalautuu myös helposti. Näistä syistä alustayritysten kannattaa houkutella asiakkaita, vaikka se on tappiollista.

Kolmanneksi alustat ratkaisevat informaatio-ongelmia yrityksen ulkopuolella, kun perinteiset yritykset tekevät samaa vain yrityksen sisällä. Tämä kolmas ero on jäänyt kahden ensimmäisen eron varjoon. Poistamalla markkinoiden puutteita ja luomalla uusia markkinoita, alustat lisäävät paljon hyvinvointia.

Isot alustayritykset aiheuttavat myös markkinapuutteita, jos niillä ei ole varteenotettavia kilpailijoita. Euroopan ongelma on se, ettei se ole pystynyt tuottamaan saman luokan alustayrityksiä kuin USA ja Kiina.

Alustayritykset vaativat sijoittajilta pitkää horisonttia. Inflaation ja korkojen mataluus sekä riskirahoituksen hyvä saatavuus tukivat pitkään alustayritysten kasvua. Niiden kasvunäkymät ovat nyt selvästi synkentyneet.

Inflaation nousu oli ensin odotettua sitkeämpää. Sen jälkeen Ukrainan kriisi nosti inflaatiota vielä paljon. Uusi turvallisuustilanne vaatii lisäpanostusta mm. puolustukseen ja huoltovarmuuteen, mikä kasvattaa kysyntää muttei tarjontaa. Tämä taas lisää inflaatiopaineita, jotka muista syistä voisivat olla vähentymässä.

Muuttunut talousympäristö on omiaan lyhentämään sijoittajien aikahorisonttia ja vähentämään riskinottoa. Tämä kaventaa uusien alustayrityksen kehitysnäkymiä, mikä tukee nykyisten hallitsevien alustojen asemaa.

Suomalaisten alustayritysten kehitysnäkymiä heikentävät lisäksi pula osaajista. Niitä heikentävät myös vaadittavan riskipääoman suuruus, jos merkittävä osa rahoituksesta on oltava kotimaasta.

Alustayritysten kehitys on yhä alkuvaiheessa. Markkinapuutteita riittää korjattavaksi. Myös julkinen sektori on alkanut hyödyntää alustoja. Terveydenhuollon digiklinikat ovat tästä yksi esimerkki.

Alustayritysten kehityksen vauhditus ei vaadi niille räätälöityjä erityistoimia. Pekka Ala-Pietilän johdolla toimineen TEM:n työryhmän raportti painottaa kestävän talouskasvun vahvistamiseksi seuraavia asioita:

* Tutkimus- ja kehitysmenot/BKT-suhteen tason nosto 4 prosenttiin 2030 mennessä
* Innovaatiojärjestelmän tehokkuus
* Osaajien ja osaamisen riittävyyden varmistaminen
* Riskinottoon kykenevän osaavan pääoman lisääminen
* Kannustava investointiympäristö.

Ala-Pietilän ryhmän painotukset ovat myös alustayritysten kehityksen kannalta tärkeitä.

Lisätietoja:

Työelämäprofessori Martti Hetemäki, puh. 050 567 0201, martti.hetemaki@helsinki.fi

Tehokkaan Tuotannon Tutkimussäätiöstä: asiamies Penna Urrila, puh. 040 570 7860, penna.urrila@ek.fi